Herceg Novi, 08.07.2025.

**Filmski festival Herceg Novi – Montenegro film festival od 23. do 29. avgusta:**

**Više od 60 filmova, novi programi i omaži legendama**

**Herceg Novi će od 23. do 29. avgusta još jednom postati regionalni centar filmske umjetnosti, domaćin 38. izdanja jednog od najznačajnijih festivala u Jugoistočnoj Evropi, 38. Filmskog festivala Herceg Novi – Montenegro Film Festivala.**

Najznačajniji filmski događaj ljeta publici donosi **više od 60 ostvarenja** u tri takmičarske selekcije i revijalnim programima, pod sloganom **„Sve boje filma“.**

U ambijentu tvrđave Kanli kule biće prikazani **dugometražni igrani filmovi**, koje je selektovao novinar i filmski kritičar Vuk Perović. U fokusu su filmovi iz Crne Gore, koja ove godine bilježi rekordan broj ostvarenja – kako većinskih, tako i manjinskih koprodukcija, kao i ostvarenja iz Slovenije, Srbije, Hrvatske, Kosova, Sjeverne Makedonije i Bosne i Hercegovine.

Bašta Kuće nobelovca Iva Andrića biće mjesto susreta sa **dokumentarnim filmovima** iz cijelog svijeta, koje je selektovao reditelj Vladimir Perović.

Nova generacija autora predstaviće svoje radove u **selekciji studentskog filma**, koja se ove godine održava na novoj lokaciji – u Starom gradu, na Trgu Mića Pavlovića, uz selektorski potpis rediteljke Sare Stijović.

Posebnu pažnju izaziva nova selekcija nazvana **TV niša**, ove godine revijalna, u okviru koje će biti prezentovana najnovija ostvarenja u produkciji televizijskih serija i održana takmičarska sesija mladih crnogorskih autora.

Program **Kino Evropa**, kao i filmovi **Mreže festivala Jadranske regije**, biće prikazivani u dvorani „Park“.

Na tvrđavi Forte mare publika će moći da uživa u **specijalnim projekcijama posvećenim legendama**: „Buka“ - filmski portret virtuoza bubnja Dragoljuba Đuričića, „Vude, ti si pobijedio“ - o životnom i umjetničkom putu oskarovca, reditelja, scenariste, animatora i profesora Dušana Vukotića i „Haustor“ o istoimenom, kultnom muzičkom sastavu.

Jedna od specijalnih projekcija rezervisana je i za dokumentarni film “Stanić, Stoljeće”, o velikom slikaru Voju Staniću, u režiji Andra Martinovića.

U saradnji sa Filmskim centrom Crne Gore, po drugi put će biti održani dani filmske industrije „**Montenegro Film Rendezvous“**, koji će okupiti autore, producente, selektore i profesionalce iz cijelog regiona, otvarajući prostor za nova partnerstva i koprodukcije.

Pokrovitelji 38. Filmskog festivala Herceg Novi – Montenegro film festivala su Ministarstvo kulture i medija Crne Gore i Opština Herceg Novi, a izvršni producent Javna ustanova kulture „Herceg-fest“.